stanford-oval/wikipedia huggingface dataset:
חזית המזרח הרחוק הראשונה
היסטוריה

החזית הוקמה ב-5 באוגוסט 1945 על בסיס קבוצת החוף שפורקה. כפי ששמה מעיד עליה, היא הוצבה במזרח הרחוק הרוסי כהכנה לקראת הפלישה הסובייטית לתחומי האימפריה היפנית. ב-8 באוגוסט הכריזה ברית המועצות מלחמה על יפן.
יום לאחר מכן, ב-9 באוגוסט קיבל מפקד החזית קיריל מרצקוב הוראה לנוע קדימה ולפלוש למנצ'וריה שנמצאה בשליטה יפנית. בפלישה (שכונתה "מבצע סערת אוגוסט") השתתפו עוד שתי חזיתות: חזית המזרח הרחוק השנייה וחזית עבר הבאיקל. המבצע נוהל כפעולת מלקחיים משולבת קלאסית. באגף המערבי התקדמו הסובייטים דרך מדבריות והרי מונגוליה, הרחק ממסילות הרכבת ששימשו אותו לצורך אספקה. היפנים הופתעו לחלוטין ממהלך זה, שסתר את הדרך בה ניתחו את המהלכים הצבאיים הסובייטים ולכן נמצאו בעמדות לא מבוצרות בעת המתקפה. הכוחות היפנים סברו כי הפלישה לא תתרחש לפני חודש אוקטובר ולכן לא נערכו למגננה. המפקד היפני לא היה נוכח ב-18 השעות הראשונות ללחימה וקשר הרדיו עם היחידות הקדמיות נותק בשלבים הראשונים למתקפה.
ב-18 באוגוסט ניהלו הסובייטים במקביל מספר מבצעים אמפיביים: בקוריאה הצפונית, בסחלין ובאיי קוריל. היחידות הסובייטיות שהונחתו מהים הצליחו להשתלט על דרום האי סחלין ועל האיים הקוריליים, וכוננו בהם ריבונות סובייטית דה-פאקטו. מרצקוב הורה לארמייה ה-25 שהייתה חלק מחזית המזרח הרחוק הראשונה, להשתלט על חצי האי הקוריאני שהיה מוגן בידי ארמיית קוריאה היפנית. הארמייה ה-25 אכן הונחתה בקוריאה הצפונית, והמתינה שכוחות הקרקע יחברו אליה, אך התקדמותם של האחרונים נעצרה ליד נהר יאלו, בצפון חצי האי הקוריאני בשל חוסר יכולת לתספק את הכוחות המתקדמים (גם בדרך האוויר). הצבא האדום הצליח בסופו של דבר לבסס את שליטתו בחלק הצפוני של חצי האי, אך השאיפה להשתלט על קוריאה כולה לא התממשה, מאחר שכוחות אמריקאים הונחתו מהים באינצ'ון ב-8 בספטמבר, שישה ימים לאחר הכניעה הרשמית של יפן.
החזית פורקה ב-1 באוקטובר 1945.
מצבת כוחות

ארמיית הדגל האדום הראשונה
הארמייה החמישית
הארמייה ה-25
הארמייה ה-35
ארמיית האוויר התשיעית
הערות שוליים

↑  מקביל לקבוצת ארמיות בצבאות מערביים
↑  חזית המזרח הרחוק הראשונה (ברוסית)
טאמי (שפה)

| --- | --- |
 מדינות:  פפואה גינאה החדשה
 אזורים:  מחוז מורובה
 דוברים:  2,100 (2010)
 משפחה:  שפות אוסטרונזיות
 לאום:  פפואה גינאה החדשה פפואה גינאה החדשה
 קוד ISO 639-3:  tmy 
 ראו גם:  שפה • כתב • רשימת שפות
 
טאמי היא שפה ממשפחת השפות האוסטרונזיות המדוברת בפי אוכלוסיית איי טאמי ובכמה עיירות בחצי האי הואן במחוז מורובה שבפפואה גינאה החדשה. לשפה 5 תנועות ו-24 עיצורים.
הערות שוליים

↑  על פי מחקר האתנולוג
| --- | --- |
בקרת זהויות :  NLI: 987007542163005171 
ערך זה הוא קצרמרבנושא שפות ובנושא אוקיאניה. אתם מוזמנים לתרום לוויקיפדיה ו.
ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "טאמי (שפה)".
חזית העתודה

|  פרטים |
| --- | --- |
 מדינה:  ברית המועצות ברית המועצות
 שיוך:  הצבא האדום הצבא האדום
 סוג:  חזית
 אירועים ותאריכים
 תקופת הפעילות:  30 ביולי 1941 – 23 במרץ 1943 (שנה)
 מקים היחידה:  סטבקה
 מלחמות:  מלחמת העולם השנייה
 פיקוד
 מפקדים
 
חזית העתודה (ברוסית: Резервный фронт) הייתה חזית, של הצבא האדום שלחמה במלחמת העולם השנייה.
היסטוריה

חזית העתודה הוקמה ב-30 ביולי 1941, וכמפקדה הראשון מונה גאורגי ז'וקוב, אשר יום קודם לכן פוטר בידי סטלין מתפקיד ראש המטה הכללי. החזית כללה את הארמיות ה-24 ה-28, ה-29, ה-30, ה-31 וה-32. החזית השתתפה בקרב סמולנסק ובקרבות באזור מוסקבה, ובספטמבר הועבר ז'וקוב לפקד על חזית לנינגרד והפיקוד על חזית העתודה עבר לסמיון בודיוני. החזית כותרה באזור ויאזמה, וב-10 באוקטובר שרידיה אוחדו לתוך החזית המערבית בפיקודו של ז'וקוב. ב-12 במרץ 1943 הוקמה החזית מחדש וכמפקדה מונה מקס רייטר. החזית כללה את ארמיית המילואים ה-2 הארמייה ה-24, ה-53, ה-66, ה-47, ה-46 וארמית המשמר המשוריינת החמישית. החזית לא לקחה חלק בקרבות, וכבר ב-23 במרץ פורקה ועל בסיסה הוקמה חזית קורסק.
מפקדים

גאורגי ז'וקוב (30 ביולי 1941 - ספטמבר 1941)
סמיון בודיוני (ספטמבר 1941 - 10 באוקטובר 1941)
מקס רייטר (12 במרץ 1943 - 23 במרץ 1943)
הערות שוליים

↑  מקביל לקבוצת ארמיות בצבאות מערביים
זוליכה פוקחת עיניים (סדרת טלוויזיה)

| --- | --- |

 סוגה:  דרמה היסטורית 
 כותבים:  גוזל יכינה
 בימוי:  Yegor Anashkin 
 שחקנים:  צ'ולפן חאמטובה יבגני מורוזוב יוליה פרסילד רומן מדיאנוב סרגיי מקובצקי אלכסנדר באשירוב אלכסנדר סירין ילנה שבצ'נקו דמיטרי קוליצ'קוב רוזה חיירולינה
 ארץ מקור:  רוסיה 
 שפות:  רוסית 
 מספר עונות:  1 
 מספר פרקים:  8 
 הפקה
 מפיק:  אנטון זלאטופולסקי אלכסנדר קושאייב אירינה סמירנובה אנטון שוורץ דמיטרי ביינארוביץ'
 צלמים:  אלכסיי פיודורוב, Shandor Berkeshi 
 אורך פרק:  48 דקות
 שידור
 רשת שידור:  רוסיה-1 
 תקופת שידור מקורית:  13 באפריל – 16 באפריל 2020
 קישורים חיצוניים
 עמוד הסדרה באתר ערוץ רוסיה-1
 דף התוכנית ב-IMDb
 
זוליכה פוקחת עיניים (ברוסית: «Зулейха́ открыва́ет глаза́») היא סדרת טלוויזיה רוסית בת 8 פרקים, המבוססת על הרומן בעל אותו שם, רב המכר מאת גוּזֶל יָכינָה (Guzel Yakhina). הפרויקט הופק על ידי חברת הסרטים "רוסקויה".
שידור פרק הבכורה התקיים ב-13 באפריל 2020 בשעה 21:00 בערוץ הטלוויזיה רוסיה-1 ושודרו 2 פרקים בזה אחר זה, כשהפרק האחרון שודר ב-16 באפריל. את שיר הנושא של הסדרה, "אלוהיי" (בטטרית: Ай, былбылым), ביצעה הזמרת הטטרית דִינַה גרִיפּוֹבַה.
הסדרה הופקה במימון בנק אק בארס הטטרי ושודרה במהלך התפרצות נגיף הקורונה ברוסיה שתרם להצלחתה על הרקע הבידוד שהוטל על האזרחים במדינה. הסדרה והוכתרה לסדרה הרוסית הפופולרית ביותר לשנת 2020, כשצפו בה יותר מ-30 מיליון איש. פעילים קומוניסטים ונציגי מפלגת הקומוניסטים של רוסיה התלוננו כנגד הסדרה ודרשו מתאגיד השידור VGTRK להפסיק את שידורה, לטענתם הסדרה מציגה באופן לא אמין את התקופה ההיסטורית של שנות ה-40 של המאה העשרים, לדעתם הסדרה מלאה "השמצות אכזריות נגד המציאות הסובייטית" והיא "חבלה אידאולוגית שהוכנה במיומנות."
עלילה

טטרסטן. חורף 1930. אצל האיכרה הטטרית זוּלֵיכָה מתרחשת טרגדיה כשבעלה מורטאזה נרצח לנגד עיניה. במסגרת הקולקטיביזציה, השלטונות שולחים אותה יחד עם אחרים המנושלים מאדמתם לגלות בסיביר. בתנאים קשים היא תצטרך לעבור ניסויים רבים כדי להישאר אישה שיודעת לאהוב ולסלוח באמת.
פרקי הסדרה

| # | תאריך שידור מקורי | תיאור |
| --- | --- | --- |
| 1 | 13.04.2020 | 1930. זולייכה ואלייבה מתגוררת בכפר טטרי נידח עם בעלה מורטזה וחמותה אופיריחה. אין להם ילדים וארבע בנותיהם מתו בינקותם. למשפחה כלכלה חזקה. מפקד היחידה הממשלתית מעקב אחר מזון איוואן איגנטוב יחד עם אהובתו נסטסטיה משליטים סדר חדש על רקע העמקת תהליך הקולקטיביזציה במדינה. ולאחר שנהרג בעלה של זולייכה, בשל היותו קולאק, זולייכה נשלחת יחד עם נשות הכפר לקאזאן. |
| 2 | 14.04.2020 | בקאזאן, זולייכה מוצאת את עצמה בכלא זמני, שם היא פוגשת את פרופסור לייבה ועוד תריסר מהגרים שגורשו לשם. הם מועברים לרכבת על מנת ליישבם במקום חדש ובמשך הזמן קומץ האנשים שאינם דומים זה לזה הופכים בהדרגה למשפחה אחת. |
| 3 | 14.04.2020 | כמה חודשים אחר כך, הרכבת מגיעה לסיביר. בהוראת איש הנ.ק.ו.ד. קוזנץ, איגנטוב מעלה את כולם על רפסודות ודוברה ישנה, לצורך הגלייה לאזור דליל למדי שיש להפכו למקום יישוב. אך לא כולם מגיעים ליעדם, דוברה אחת טובעת ובה גם נשים וילדים רבים. |
| 4 | 15.04.2020 | הניצולים מוצאים עצמם בשטח ארץ המרוחק מאות קילומטרים מהציוויליזציה. נואשים לחכות לעזרה, הם בונים דיור זמני ומחפשים מזון בטייגה האכזרית. |
| 5 | 16.04.2020 | המתיישבים החדשים בערבות הטייגה עוזרים לאיגנטוב לצאת מהבור, שם הוא צד ביער ואז כולם חוגגים יחד את חג המולד. רק בנס, תושבי הכפר מגיעים למעיין, כאשר מגיעה עזרה. קוזנץ מופתע שכל שלושים האנשים שהוגלו שרדו ואיגנטוב מתמודד היטב עם הקולאקים לשעבר. הכפר מתחדש במהירות והופך למופת. מתנחלים חדשים מגיעים לכפר הנושא כעת את השם סמרוק. יחד איתם, נסטסיה מגיעה לחוף. |
| 6 | 20.04.2020 | איגנטוב מגלה עניין גלוי בזולייכה, אך היא נאבקת בחיזוריו. נסטסיה מקנאה. שבע שנים לאחר מכן, בביקור הבא מבקש קוזנץ מאיגנטוב לארגן פעילויות מודיעיניות. הוא זקוק לחמישה מלשינים, אך איגנטוב מסרב. ואז קוזנץ ממנה את אחד מהתושבים, אדם בשם גורלוב, לדווח לו על כך הלך רוח אנטי-סובייטי בקרב המתיישבים. |
| 7 | 21.04.2020 | איגנטוב רואה את קוזנץ שט בלעדיו. בייאוש, הוא מנסה לתקן את הספינה ונופל תחת הסחף. חייו תלויים על חוט, כאשר גורלוב מופיע וזומם להדיח את איגנטוב. כתגובה איגנטוב מארגן רשת מודיעים נרחבת בסמרוק. |
| 8 | 22.04.2020 | זולייכה שומרת את מילתה - כבר חמש שנים הם גרים עם איגנטוב באותו כפר, כמעט ולא מתקשרים. היא צדה ומגדלת את בנה. למרות החיים בטייגה, יוזוף מקבל השכלה מהשורה הראשונה, מכיוון שאיזבלה מלמדת אותו צרפתית. המלחמה מגיעה לסמרוק. |
שחקנים ודמויות > דמויות ראשיות

צ'ולפן חאמטובה - זוּלֵיכָה, איכרה בת 30 מהכפר הטטרי יולבאש
יבגני מורוזוב - איוואן איגנאטוב, גיבור מלחמת האזרחים
יוליה פרסילד - נסטסיה, לוחמת ביחידה של המשטרה החשאית
רומן מדיאנוב - זינוביי קוזנץ, קצין בכיר במשטרה החשאית
סרגיי מקובצקי - וולף לייבה, פרופסור לרפואה
אלכסנדר באשירוב - וסילי גורלוב
אלכסנדר סירין - קונסטנטין ארנולדוביץ', פרופסור מאוניברסיטת לנינגרד
ילנה שבצ'נקו - איזבלה לאופולדובנה, חברת האינטליגנציה שנשלחה לגלות
דמיטרי קוליצ'קוב - איקוניקוב, אמן
רוזה חיירולינה - אופיריכה, אמו של מורטאזה
שחקנים ודמויות > דמויות משניות

רמיל סאביטוב - מורטאזה, בעלה בן ה-45 של זולייכה
סמיון שקאליקוב - יוזוף
הפקה

לראשונה דווח במרץ 2016 על הפקת סדרת טלוויזיה המבוססת על רומן הבכורה של גוזל יאחינה, "זולייכה פותחת עיניים", אשר זכתה בפרסי יסנאיה פוליאנה ופרס הספר הגדול. מחברת הספר הודיעה שהיא רוצה לראות את צ'ולפן חאמטובה, בתפקיד זולייכה.
צילומי הסדרה החלו ב-11 בספטמבר 2018 והסתיימו ב-26 בפברואר 2019. מרבית הצילומים נערכו בטטרסטן, עם סצנות בודדות שצולמו בהרי אורל במחוז מוסקבה, מחוז ירוסלבל, קאזאן, אזור לאישבסקי, בכפר מסקארה שבקוקמורסקי, בזלנודולסק ובשטח אוניברסיטת קאזאן ובקרמלין בקאזאן. בנוסף נערכו צילומים גם בפרם, במפעל בעיר וגם בעיר ארכנגלסק.
במשך 3 חודשים על גדות נהר קאמה בעיר לישבו, הוקם היישוב ההיסטורי סמרוק, המורכב מ-17 בניינים, כולל בית המפקד, צריפים, חדר אוכל, מועדון ובית עלמין שהוסב לאתר תיירות עם השלמת הצילומים.
במיוחד עבור צילומי הסדרה הוזמן מומחה בריטי לאמנות השלג, סיימון בק, שיצר תוך 7 שעות תמונה של הציפור הענקית סמורוק בשלג באמצעות נעלי שלג. מוטת הכנפיים של הציפור המאוירת הוא 100 מטר. על פי עלילת הסדרה, בפרק זה זולייכה מספרת את הסיפור הטטרי העתיק של ציפור הקסם סמירוק. על פי האגדה, היא מביאה אנשים לארץ קסומה והמפיקים קיוו ליצור את מראה הציפור תוך שימוש מזערי באפקטים ממוחשבים.
הפקה > פסקול

| מבצע | כותרת השיר |
| --- | --- |
דינה גריפובה: אה, אלוהיי, Ай, былбылым
דינה גריפובה: כנף האווז, Каз Канаты
אלמירה קלימולינה: כוכב התקווה, Омет йолдызы‏
Theodor Bastard: Volchok (Version 2)
הקרנות טרום בכורה

ב-20 במרץ 2020, בבית הקולנוע המוסקבאי "קארו 11 באוקטובר" היה אמור להתקיים הקרנת בכורה לפרק השלישי והרביעי של סדרת הטלוויזיה ותוכנן לקיים דיון לאחר מכן עם יוצרי הפרויקט. הרווחים ממכירת כרטיסים, תוכנו להישלח לעזור לילדים חולי סרטן בקרן "תן חיים" שמנהלות צ'ולפן חאמטובה ודינה קורזון. ברם, בעקבות התפרצות נגיף הקורונה ברוסיה, בשל המגבלות על אירועים שהוצגו במוסקבה ב-16 במרץ 2020, מופע הצדקה בוטל. צופים שקנו כרטיסים הוצע להחזיר להם את הכסף או להחליפם בספר "זולייכה פותחת עיניים" עם חתימתם של גוזל יאחינה וצ'ולפן חאמטובה.
שידור פרק הבכורה של סדרת הטלוויזיה היה אמור להתקיים בערוץ הטלוויזיה רוסיה-1 בסתיו 2019, אך נדחה לבסוף לאביב 2020.
פרסים ומועמדויות

ב-23 ביוני 2019, זכתה הסדרה בפרס הגדול של פסטיבל העיבוד הקולנועי הרוסי הראשון "צ'יטקה" בקטגוריית "העיבוד המצופה ביותר".
הערות שוליים

↑  "Зулейха открывает глаза": актеры рассказали, как создавался сериал // Вести.ру, 20 марта 2020
↑  Дина Гарипова - Ай, былбылым (Из т/с "Зулейха открывает глаза")
↑  Сериал "Зулейха открывает глаза" бьет рекорды
↑  «Мы всех порвали!»: продюсеры фильма «Зулейха открывает глаза» ответили на критику // Teleprogramma.pro, 16.04.2020
↑  Смотрела, не отрываясь: первые отзывы зрителей о сериале "Зулейха открывает глаза"
↑  "Коммунисты России" потребовали у ВГТРК прекратить показ сериала "Зулейха открывает глаза", Vesti.ru
↑  Чулпан Хаматова в экранизации книги Гузели Яхиной // Кино-театр.ру, 17 марта 2016
↑  Хаматова готова сыграть главную роль в сериале по книге Яхиной // רי"א נובוסטי, 15 марта 2016
↑  Названа дата начала съемок сериала «Зулейха открывает глаза» // «БИЗНЕС Online», 25 августа 2018
↑  В Перми на пороховом заводе прошли съемки фильма // Сетевое издание «Местное время.ру», 28 февраля 2019
↑  На открытии казанского фестиваля мусульманского кино показали первые кадры сериала «Зулейха открывает глаза» // «БИЗНЕС Online», 24 апреля 2019
↑  Съемки сериала «Зулейха открывает глаза» начались в Татарстане: в Лаишево приехали Хаматова и Метшин // «БИЗНЕС Online», 12 сентября 2018
↑  Скоро на экране – многосерийный фильм «Зулейха открывает глаза» // телеканал «Россия-Культура», 20 марта 2020
↑  Сериал «Зулейха открывает глаза» будет сниматься в Татарстане // «Казанский репортёр», 11 мая 2018
↑  В Кукморском районе снимают сцену ссылки в Сибирь для фильма о Зулейхе // «БИЗНЕС Online», 11 февраля 2019
↑  В Москве пройдет премьерный показ фрагмента фильма «Зулейха открывает глаза» // «БИЗНЕС Online», 19 июля 2019
↑  В Казани в октябре начнутся съемки сериала «Зулейха открывает глаза» // «БИЗНЕС Online», 16 июля 2018
↑  «В Татарстане нам снимать удобно: книжка татарская, про татар, все ею гордятся...» // «БИЗНЕС Online», 12 сентября 2018
↑  Появились фотографии исторического поселения, построенного под Лаишево для съемок сериала «Зулейха открывает глаза» // «БИЗНЕС Online», 26 июня 2018
↑  Съемки «Зулейхи» в Лаишево продолжатся в феврале // «БИЗНЕС Online», 21 ноября 2018
↑  Саймон Бек создает для «Зулейхи» огромный рисунок птицы на снегу // «БИЗНЕС Online», 25 февраля 2019
↑  Декорацией к «Зулейхе» станет гигантская птица из снега от единственного в мире мастера по сноу-арту // «БИЗНЕС Online», 2 марта 2019
↑  Эльмира Калимуллина представила новую песню, которая войдет в саундтрек сериала «Зулейха открывает глаза» // «БИЗНЕС Online», 19 марта 2020
↑  Премьера фильма «Зулейха открывает глаза» состоится 20 марта // телеканал «Россия-Культура», 15 марта 2020
↑  «Зулейха открывает глаза» (אורכב 21.03.2020 בארכיון Wayback Machine) // «КАРО.Арт»
↑  Автор «Зулейхи» посмотрела первые серии экранизации своего романа // телеканал «Россия-1», 27 августа 2019
↑  Актеры и создатели картины «Зулейха открывает глаза» поделились подробностями работы над экранизацией // телеканал «Россия-1», 20 марта 2020
↑  Сериал «Зулейха открывает глаза» назвали самой ожидаемой экранизацией // «Российская газета», 24 июня 2019
טריומף מודל H

| --- | --- |

Triumph Model H
 מאפיינים כלליים
 יצרן:  Triumph Engineering
 שנות ייצור:  1915–1923
 הרכבה:  בריטניה בריטניה
 סיווג:  אופנוע
 מפרט טכני
 מנוע:  1 צילינדרים, מנוע מחזור ארבע פעימות, 550 סמ"ק, המפיק 4.0 כ"ס
 הילוכים:  תמסורת ידנית - 3 מהירויות
טריומף מודל H (באנגלית: Triumph Model H) הוא אופנוע מתוצרת יצרנית האופנועים הבריטית Triumph Engineering (אנ') אשר יוצרו בין השנים 1915–1923.
"טריומף מודל H"

יוצרו 57,000 יחידות.
כ-30,000 יחידות מאופנועי "טריומף מודל H" יוצרו עבור  הצבא הבריטי בתקופת מלחמת העולם הראשונה, בשנת 1918 רכש הצבא הבריטי 17,000 יחידות מדגם ה"טריומף מודל H".
מושב יחיד לנהג בלבד.
מנוע מחזור ארבע פעימות.
תמונות

"טריומף מודל H"
"טריומף מודל H", שנת 1915
"טריומף מודל H"
מנוע "טריומף מודל H"
"טריומף מודל H", עם סירה, שנת 1915
"טריומף מודל H"
"טריומף מודל H", במהלך הקרב על הסום, במלחמת העולם הראשונה בתמונה: הקרב על רכס בזנטין. אסיר גרמני עוזר לחייל רוכב, לדחוף את אופנוע המנוע שלו דרך הבוץ (צולם: 17 ביולי 1916)
"טריומף מודל H" צבאי, ורוכבו
ראו גם

טריומף ריקארדו
טריומף טיגריס
טריומף טינה
הערות שוליים

↑  היסטוריה - אופנועי טריומף archive.fo/20080908002718/http://www.triumph1.com/triumph_history
↑  Kemp, Andrew; De Cet (2004). Classic British Bikes. Mirco. Bookmart Ltd. ISBN 978-1-86147-136-9.
↑  "טריומף מודל H" classicdriver.com/en/bike/triumph-motorcycles/model-h
↑  "טריומף מודל H" tomcc.org/Triumph/Model
↑  "טריומף מודל H" yesterdays.nl/product/triumph-1920-model-h-550-cc-1-cyl-sv-4
↑  "טריומף מודל H" fmm.co.za/tag/1917-triumph-model-h
טריומף TR5

| --- | --- |

 מאפיינים כלליים
 יצרן:  טריומף 
 מודל קודם:  טריומף TR4A 
 מודל אחריו:  טריומף TR6 
 אורך:  3,902 מ"מ 
 רוחב:  1,473 מ"מ 
 גובה:  1,270 מ"מ 
 משקל:  1,030 ק"ג 
 בסיס גלגלים:  2,240 מ"מ 
 מפרט טכני
 מנוע:  מנוע בנזין 
 
טריומף TR5 היא מכונית ספורט – רודסטר, 2 מושבים, שיוצרה על ידי חברת טריומף האנגלית בין 29 באוגוסט 1967 ל-19 בספטמבר 1968. מחיר היחידה בהשקה היה 1,260 לירות שטרלינג. יוצרו 2,947 יחידות, מתוכן 1,161 יחידות לשוק האנגלי.
הטריומף TR5 יוצא לצרפת, בלגיה וגרמניה. לשוק האמריקאי יוצא תחת השם טריומף TR250s בין השנים 1967–1969. יוצרו 8,484 יחידות.
חברת טריומף

חברת טריומף למכוניות (אנגלית: Triumph Motor Company) היא חברה אנגלית לייצור כלי תחבורה.
החברה נוסדה ב-1885 כאשר זיגפריד בטמן ומוריס שולט הקימו את חברת "בטמן ושות'" ומכרו אופניים בשם "טריומף" ממפעלם בלונדון, שעבר מאוחר יותר לקובנטרי.
טריומף TR5 מפרט טכני ומידות

רודסטר – 2 מושבים
מנוע קדמי, הזרקת דלק, 6 צילינדרים, 2,498 סמ"ק, המפיק 145 כ"ס
יחס דחיסה 1:9.5
תאוצה 0–97 קמ"ש –  10.6 שניות
תמסורת ידנית  4 מהירויות + אוברדרייב כאופציה
מתלה אחורי עצמאי
בלמי דיסק
מכל דלק – 51 ליטר
אורך הרכב – 3,902 מ"מ
רוחב – 1,470 מ"מ
גובה – 1,170 מ"מ
בסיס גלגלים – 2,240 מ"מ
משקל – 1,030 ק"ג
עיצוב – האיטלקי ג'ובאני מיכאלוטי
ראו גם

טריומף (כלי רכב)
טריומף 1300
טריומף הראלד
טריומף רודסטר
טריומף TR2
טריומף TR3
טריומף איטליה
טריומף Stag
טריומף GT6
לקריאה נוספת

טריומף TR5  (4:04 דקות), יו-טיוב
טריומף TR5
טריומף TR5
טריומף TR5
טריומף TR5
מנוע טריומף TR5
טאמס

טאמס (באנגלית: Tums), הוא תכשיר לבליעה המנטרל את חומציות הקיבה, המיוצר על ידי חברת התרופות גלקסו סמית' קליין (GSK), שבסנט לואיס, מיזורי, ארצות הברית.
טאמס עשוי מתערובת של סוכרוז עם סידן פחמתי (קלציום קרבונט) שהוא סותר חומצה, מיועד להקלה במקרים של חומציות יתר במערכת העיכול, שמתבטאים בדרך כלל בצרבת.
המוצר נחשב במדינות רבות כתוסף תזונה שכן הוא משמש גם כתוסף סידן, ולכן ניתן לרכישה גם ברשתות מזון קמעונאיות.
התכשיר אינו מוגן בפטנט ומספר חברות מייצרות כדורים דומים.
היסטוריה

טאמס הומצא ב־1928 על ידי ג'ים האו, רוקח בסנט לואיס, מיזורי, ארצות הברית, שפיתח אותו בתחילה לשימוש ביתי. ייצור מסחרי של טאמס החל ב־1930 על ידי חברה שהוקמה למטרת שיווק המוצר. בשנת 1978 נרכשה החברה נרכשה על ידי רבלון, והפכה למותג מוכר גם מחוץ לסנט לואיס. היחידה האחראית על ייצור ושיווק בטאמס ברסלון, נמכרה לימים לחברת ביצ'ם גרופ (אנ') שהתמזגה ברבות הימים לתוך גלקסו סמית' קליין.
טאמס מיוצר באותו מפעל, כבר משנת 1930.
חטמית עין הפרה

חוטמית עין הפרה (שם מדעי: Alcea acaulis) היא צמח עשבוני רב שנתי מהסוג חוטמית ממשפחת החלמיתיים.
מאפיינים

לחוטמית עין הפרה פריחה בצבע ורוד ולעיתים לבן או סגול. הוא דומה לקרובו החטמית זיפנית אך בניגוד אליו הוא חסר גבעול או שגבעוליו ופרחיו שרועים על הקרקע.
הפרח פתוח ובמרכז צלקת, עמוד עלי מוקף בצינור האבקנים. לצמח עלי שחלה רבים. עלי הכותרת מעורקים בקוים בהירים המתכנסים כלפי המרכז. הפרי קירח.
פריחה בישראל

חוטמית עין הפרה בארץ ישראל נפוצה בחבל הים תיכוני, בגליל, בכרמל, ביהודה בשומרון ובצפון הנגב. צמח החוטמית מת ומתייבש בקיץ. בחורף מתפתחת שושנת עלים ומתוכה מתפתח הפרח.
חטמית עין הפרה
חידת תשע נקודות

חידת תשע הנקודות. החידה מבקשת לחבר את כל תשע הנקודות באמצעות ארבעה קווים ישרים או פחות, מבלי להרים את העט.
חידת תשע הנקודות היא חידה מתמטית שמבקשת לחבר תשע נקודות המסודרות בריבוע עם עט בארבעה (או פחות) קווים ישרים מבלי להרים את העט.
החידה הופיעה תחת שמות רבים אחרים במהלך השנים. סם לויד טען שהמציא את החידה בשנת 1907.
טרי ווגן

| --- | --- |

 לידה:  3 באוגוסט 1938 לימריק, אירלנד 
 פטירה:  31 בינואר 2016 (בגיל 77) טאפלו, הממלכה המאוחדת 
 מדינה:  אירלנד, הממלכה המאוחדת 
 השכלה:  קולג' קרסנט  Belvedere College 
 תקופת הפעילות:  1956–2015 (כ־59 שנים) 
 מעסיק:  BBC Radio 2, BBC 
 בן או בת זוג:  Helen Wogan (24 באפריל 1965–31 בינואר 2016) 
 מספר צאצאים:  4 
 פרסים והוקרה:  אביר מפקד במסדר האימפריה הבריטית (2005)  קצין במסדר האימפריה הבריטית (1997) 
 www.terrywogan.com
 
סר מייקל טרנס ווגן, הידוע יותר בכינויו טרי ווגן (באנגלית: Terry Wogan;‏ 3 באוגוסט 1938 – 31 בינואר 2016) היה שדרן טלוויזיה ורדיו ברשת השידור הציבורית הבריטית BBC. מוכר במיוחד כפרשן לשעבר של הרשת בתחרות האירוויזיון - תחרות הזמר השנתית של איגוד השידור האירופי. שימש בתפקיד זה בקביעות מאז 1980 ועד 2008, ואף הנחה את התחרות יחד עם אולריקה ג'ונסון כשהתקיימה בברמינגהאם שבאנגליה ב-1998. הוא ליווה את התחרות בפרשנות הומוריסטית ואף סרקסטית, דבר שהפך אותה לפופולרית גם בקרב צופים מחוץ לבריטניה. במקרים אחדים עוררו דבריו כעס בתחנות השידור האירופיות שאירחו את התחרות.
בבריטניה ידוע ווגן גם כמי שהגיש את תוכנית הבוקר הרדיופונית Wake up to Wogan ברשת BBC2, וכמי שהנחה את מבצע ההתרמה השנתי של BBC Children in Need.
ביוגרפיה

ווגן נולד ב-3 באוגוסט 1938 בעיר לימריק באירלנד, הבכור מבין שני ילדים. אביו היה מנהל ברשת מרכולים בלימריק. הוא למד בית ספר של מסדר הישועים, מגיל שמונה. וחווה חינוך דתי נוקשה, מאוחר יותר העיר ששטפו לו את המוח כדי להאמין באיום שילך לגיהנום. למרות זאת, הוא הביע לא פעם את חיבתו לעיר הולדתו, והעיר בהזדמנות אחת כי "לימריק מעולם לא עזבה אותי, מה שזה לא יהיה, הזהות שלי היא לימריק".
בגיל 15, לאחר שאביו קיבל קידום, עבר ווגן לדבלין עם משפחתו. בבית הספר התיכון הוא השתתף בחוג דרמה וגילה אהבה לרוקנרול. לאחר שסיים את לימודיו ב-1956, לווגן הייתה קריירה קצרה כבנקאי, שהצטרף לבנק המלכותי של אירלנד. בעודו בשנות העשרים לחייו, הוא הצטרף לרשות השידור הלאומית של אירלנד, RTÉ (Raidió Teilifís Éireann), כקריין לאחר שראה פרסומת בעיתון לתפקיד.
ביוגרפיה > קריירה

ווגן ערך ראיונות והציג סרטים דוקומנטריים במהלך השנתיים הראשונות שלו ב-Raidió Teilifís Éireann, לפני שעבר למחלקת הבידור הקל כתקליטן ומנחה של חידוני טלוויזיה. כאשר תוכנית בה עבד ירדה משידור בשנת 1967, ווגן פנה ל-BBC עבור עבודה נוספת. הוא החל לעבוד ב-BBC Radio, בתחילה שידר מדבלין. אחר כך הוא הגיש את מהדורת יום שלישי של Late Night Extra במשך שנתיים ב-BBC Radio 1, ונסע מדי שבוע מדבלין ללונדון.
באפריל 1972, הוא החל להגיש את תוכנית הבוקר ב-BBC Radio 2, והחליף מקום עם ג'ון דאן, שהנחה לזמן קצר את תוכנית אחר הצהריים. ווגן השיג שיא של 7.9 מיליון מאזינים.
בדצמבר 1984, ווגן עזב את תוכנית הבוקר שלו ברדיו, כדי להמשיך בקריירה במשרה מלאה בטלוויזיה והוחלף על ידי קן ברוס. בטלוויזיה הגיש במשך כ-25 שנה בעיקר תוכניות אירוח ובידור. בין האורחים הישראלים בתוכניתו היו אורי גלר, והשדכנית הלנה עמרם.
בשנת 1998 הנחה את תחרות האירויזיון שנערכה בבירמינגהם והעניק לישראל את הפרס הזוכה בתחרות. בשנה לאחר מכן התארח בתחרות האירויזיון בירושלים כנציג הBBC הסוקר את התחרות.
חיים אישיים

בשנת 1965 נישא להלן ונולדו להם ארבעה ילדים.
בשנת 2005 קיבל ווגן אזרחות בריטית בנוסף לאזרחותו האירית, ולכן היה זכאי להשתמש בתואר "סר" לפני שמו, כאשר הוענק לו תואר אבירות באותה שנה.
הנצחה

רשת BBC קראה על שמו את בית השידור Western House  של  BBC Radio 2 ,הנמצא בשכונת פיצרוביה בלונדון, ל Wogan House.
הערות שוליים

↑  אורן פרסיקו, ‏אירוניה יבשה כמרטיני, באתר גלובס, 16 במאי 2004
↑  איתי שטרן, מת השדרן הבריטי הפופולרי טרי ווגן ששידר בין השאר את האירוויזיון, באתר הארץ, 31 בינואר 2016
↑  גלר בא העירה, חדשות, 27 בדצמבר 1991
↑  ויקטור לוי (לונדון), הלנה הפשירה את הקור הבריט׳, חדשות, 21 בינואר 1987
| --- | --- |
בקרת זהויות :  BnF: cb140670897 (data)  ISNI: 0000 0001 1510 7394  LCCN: n89615142  MusicBrainz: 5cd84120-2e06-41e5-939f-07b925c57ca5  NTA: 074264966  SUDOC: 140088563  VIAF: 4074469   WorldCat (עם VIAF): 4074469
חטיפתו ורציחתו של הנס מרטין שלאייר

תמונת שלאייר שפורסמה על ידי חוטפיו
חטיפתו ורציחתו של הנס מרטין שלאייר התרחשו בחודשים ספטמבר ואוקטובר 1977. שלאייר, ממנהיגי התעשיינים בגרמניה המערבית, נחטף ב-5 בספטמבר 1977 על ידי אנשי סיעת הצבא האדום, תוך הריגת ארבעה אנשים נוספים. חוטפיו דרשו תמורת שחרורו את שחרורם מהכלא של חברים בארגונם. לאחר שממשלת גרמניה המערבית סירבה להיענות לדרישותיהם ושלושה מאנשי סיעת הצבא האדום נמצאו מתים בכלאם נרצח שלאייר על ידי חוטפיו ב-18 באוקטובר. היה זה אחד מסדרת אירועי טרור בגרמניה המערבית בשנת 1977 שכונו לימים "הסתיו הגרמני".
החטיפה

הנס מרטין שלאייר (Hanns Martin Schleyer), בן 62 בעת החטיפה, היה תעשיין גרמני אמיד. בשנות השלושים היה חבר המפלגה הנאצית וקצין זוטר באס אס ולאחר מלחמת העולם השנייה היה כלוא במחנה שבויים של בעלות הברית. בגרמניה המערבית החל לעבוד בחברת דיימלר בנץ עד שהיה לחבר מועצת המנהלים של החברה. בעת חטיפתו היה נשיא הקונפדרציה של ארגוני המעסיקים בגרמניה וכן נשיא פדרציית התעשיות הגרמניות. הוא היה לסמל של קפיטליזם בגרמניה ועקב כך הפך למטרה לאנשי סיעת הצבא האדום והוענקה לו הגנה משטרתית.
ב-5 בספטמבר 1977 אחר הצהריים נסע שלאייר במכונית מרצדס בעיר קלן. עמו במכונית היו נהג ושוטר. מאחוריהם נסעה ניידת משטרה שאיבטחה את שלאייר ובה שני שוטרים. אנשי סיעת הצבא האדום שארבו לשלאייר גרמו למכוניתו לעצור כאשר הסיעו לכביש לפניה בפתאומיות עגלת תינוק. ניידת המשטרה שמאחורי מכוניתו של שלאייר לא הספיקה לבלום והתנגשה בה. אז הסתערו ארבעה או חמישה אנשים על שתי המכוניות כשהם יורים מכלי נשק אוטומטיים. 119 קליעים נורו בתוך דקה וחצי. מהאש נהרגו נהגו של שלאייר והשוטר שישב במכוניתו וכן שני השוטרים שבניידת. שלאייר, שלא נפגע, נגרר ממכוניתו לרכב מילוט של החוטפים והוסע מהמקום.